
1. Apelācijas par sertifikācijas lēmumiem

Sertifikācijas pretendentam, kandidātam vai būvspeciālistam ir tiesības apstrīdēt jebkuru SC lēmumu, kuru pieņēmis SC attiecībā uz personas vēlamo sertifikācijas statusu.
Saskaņā ar Ministru kabineta noteikumiem Nr.169, Sertifikācijas centra pieņemto lēmumu viena mēneša laikā no tā spēkā stāšanās dienas var apstrīdēt Administratīvā procesa likumā noteiktajā kārtībā Ekonomikas ministrijā.
Ekonomikas ministrijas lēmumu viena mēneša laikā no tā stāšanās spēkā dienas var pārsūdzēt Administratīvā likuma noteiktajā kārtībā tiesā.

2. Sūdzību izskatīšanas kārtība

Ja par būvspeciālista patstāvīgo praksi ir saņemta informācija, ka prokurors ir pieņēmis lēmumu saukt pie kriminālatbildības būvspeciālistu par noziedzīga nodarījuma izdarīšanu būvniecības jomā, vai no kriminālprocesa virzītāja, būvvaldes vai būvniecību kontrolējošas valsts iestādes par iespējamiem būvspeciālista patstāvīgās prakses pārkāpumiem, kas var radīt vai radīja apdraudējumu cilvēka veselībai, dzīvībai, kā arī videi, SC vadītājs informāciju reģistrē sūdzību uzskaites žurnālā, pieņem lēmumu par sertifikāta darbības apturēšanu uz laiku, lēmumu ievada BIS reģistrā, paziņo būvspeciālistam un pieprasa sniegt rakstisku paskaidrojumu. Saņemto informāciju SC vadītājs nodod izskatīšanai Ekspertu komisijai (EK). EK rīko apstākļu noskaidrošanu, precizēšanu un laikā, kas atkarīgs no izmeklēšanas apstākļiem, izskata EK sēdē. Atkarībā no apstākļu izmeklēšanas rezultātiem, SC vadītājs pieņem lēmumu.
Ja nav konstatēti informācijā norādītie pārkāpumi, SC vadītājs pieņem lēmumu par būvspeciālista sertifikāta darbības atjaunošanu.
Jebkuru sūdzību par būvspecālista patstāvīgo praksi SC vadītājs reģistrē sūdzību uzskaites žurnālā, konstruktīvā, neietekmējamā un savlaicīgā veidā izvērtē pēc būtības un, ja sūdzība ir attiecināma uz sertifikācijas darbībām, sniedz atbildi sūdzības iesniedzējam. Ja SC vadītājs uzskata, ka nepieciešama padziļināta sūdzības izvērtēšana, to nodod EK. EK veic sūdzības apstākļu izzināšanu un novērtēšanu, sagatavo protokolētu atzinumu par sūdzības būtību un nepieciešamo rīcību. SC vadītājs lēmumu pieņem, ievērojot EK atzinumu un saprātīgā termiņā, bet ne vēlāk kā viena mēneša laikā no sūdzības saņemšanas. Lēmumu nosūta būvspeciālistam, sūdzības iesniedzējam, ievieto BIS būvspeciālistu reģistrā un ievieto LMB mājas lapā.

